ઉદયપુરની વચ્ચોવચ 350 વર્ષ જૂનું જગદીશ મંદિર પણ સિટી પેલેસની નજીક છે. ઈન્ડો-આર્યન શૈલીમાં બંધાયેલું આ મંદિર ઉદયપુરનું સૌથી મોટું મંદિર છે. શ્રદ્ધાળુઓ અને કળાપારખુઓ માટે તે સૌથી મોટું આકર્ષણનું કેન્દ્ર છે. તેનું નિર્માણ ઈ.સ. 1651માં મહારાણા જગતસિંહ પ્રથમે કરાવ્યું હતું. મંદિરના ગર્ભગૃહમાં ભગવાન વિષ્ણુની કાળા પાષાણમાંથી બનેલી પ્રતિમા છે અને મંદિરના પ્રાંગણમાં વિષ્ણુના વાહન ગરૂડની કાંસાની પ્રતિમા શોભી રહી છે. મંદિરની દીવાલો પર મગરમચ્છ, હાથી, નર્તકીઓ અને વાદકો વગેરેની બનેલી આરસની કલાત્મક પ્રતિમાઓ મંદિરની શોભામાં ઓર વધારો કરે છે. ઉદયપુરની નિકટ બીજાં કેટલાંક દર્શનીય મંદિરો પણ છે. લગભગ 22 કિલોમીટર દૂર પ્રસિદ્ધ એકલિંગજી મંદિર છે. મંદિર એક ઊંચા કોટથી ઘેરાયેલું છે. તેની અંદર નાનાંનાનાં 108 મંદિર મોજૂદ છે. આ મંદિર ભગવાન શિવને સમર્પિત છે. મુખ્ય મંદિરના સુંદર મંડપમાં ભગવાન શિવની ચતુર્મુખી કાળા આરસની બનેલી પ્રતિમા વિરાજમાન છે. ઉદયપુરથી 23 કિલોમીટર દૂર નાગદામાં 10મી સદીમાં બનેલું સાસુ-બહૂ મંદિર પણ જોવાલાયક છે. અહીંનાં જૈનમંદિરો પણ દર્શનીય છે. નાથદ્વારા એ વૈષ્ણવો માટેનું તીર્થધામ છે. આ સ્થાન ઉદયપુરથી 48 કિલોમીટર દૂર છે. આ મંદિરનું નિર્માણ 17મી સદીના અંતભાગમાં થયું હતું. મંદિરના ગર્ભગૃહમાં ભગવાનની શ્યામવર્ણી પ્રતિમા વિરાજમાન છે. આ પ્રતિમા મહારાણા રાજસિંહે મથુરાથી લાવીને પ્રસ્થાપિત કરી હતી.